钦定古今图书集成/方舆汇编/职方典/第1304卷 > 广州府城池考 府志
## 钦定古今图书集成/方舆汇编/职方典/第1304卷 > 广州府城池考 府志

本府。〈南海、番禺二县附郭。〉

广州府城池　：周赧王初，粤人公师隅为越相，度南海筑城，号曰“南武。” 任嚣、赵佗相继增筑之，是为越城，周回十里以高固。昔相楚时，有五羊含穗，遂称五羊城。汉筑番禺城于郡南五十里，西接牂牁江，为刺史治。建安十五年，刺史步骘辟番山之北广故越城而筑之。二十二年，复徙治焉。吴分交、广州刺史仍治此，而交州刺史徙治龙编。唐天祐末，靖海军节度使刘隐以南城尚隘，凿平禺山以益之，规制宏大。宋庆历四年，经略使魏瓘加筑子城，周环五里。瓘以城壁弛坏，方谋修治，忽雨颓城角，得古砖，有铭云：“委于鬼工。” 瓘以为己应，由是大增修筑，雉堞完固。皇祐四年，侬寇大通港，遥望城壁，不得逞而去。朝廷以瓘有备，除集贤院学士，再知广州。复环城浚池，筑东、西、南瓮城门，南曰“镇安” ，西曰“朝天” ，东南曰“步云” ，东曰“行春” ，西南曰“素波。” 后又改“朝天” 为“有年” ，“步云” 为“冲霄。” 熙宁初，经略使吕居简、转运使王靖重修东城。居简得古越城遗址，复谋筑之。会移荥阳，朝京师，上其事，诏转运使王靖成之，袤四里，壕其外为三门：南曰迎薰，北曰拱辰，东曰震东与子城、行春门相接，是为东城，合子城为一。熙宁四年，经略使程师孟筑西城，其周十有三里，城广一百八十步，高二丈四尺，为门七：东南曰“航海” ，南曰朝宗，曰善利，曰“阜财” ，西曰金肃，曰“和丰” ，北曰“就日。” 后方大琮改“就日” 为“朝天。” 绍兴二十二年，经略使方滋修三城。是年秋，章贡盗起，将寇广州。经略使方滋以三城雉堞圯剥，迺加增缮，并及井干烽橹亦各坚完，盗遂宵遁。嘉定三年，经略使陈岘筑雁趐城。岘以州城之南为阛阓，所处，无所捍蔽，创筑两翅，以卫居民。东长九十丈，西长五十丈。上建高楼，东曰《番禺都会》，西曰《南海胜观》。登楼一览，海山之胜，悉入目睫，联以敌台三城旧有楼橹共一千八百四十有一，岁久不全。岘重建敌台三百四十七，其后摧剥。绍定二年，经略使方大琮仍于旧址创团楼七十五，炮台四，城门雉堞，皆一新之。端平二年，经略使彭铉会僚属戎将，以三城楼橹砖石倾剥闻于朝，兴役八阅月，修完外城三千三百有六丈，“女墙四千四百九十二丈，子城六百三十有三丈，女墙九百一十七，新瓮城门十有四，门屋敌楼九十有七。” 嘉祐元年二月告成，以馀钱万五千缗附郡之赡军资库，岁与郡分十二之息，以备整葺。开庆元年，广右绎骚，经略使谢子强大修城壁，为豫备计。城外筑羊马墙，高六尺许，雁翅城下隙壤，植以木栅，翼而至海。元至元十五年正月，诏平广州城隍。三十年修复之。明洪武十二年，永嘉侯朱亮祖、都指挥使许良、吕源，以旧城低隘，上疏请，乃连三城为一，辟东北山麓广之城，周三千七百九十六丈，计一十五万一百九十二步。高二丈八尺，上广二丈，下广三丈五尺。为门七：曰正北，稍东曰小北，曰正东，曰正西，曰正南。稍东曰“定海” ，西曰归德。城门楼七，敌楼七，警铺九十七，雉堞一万七百。城东西之外郭，旧浚池，周二千三百五十六丈五尺，惟北一面枕倚岭峤，乃于正北门外筑瓮城以蔽之。于东门之北，城下置小水关，防以石柱，以疏城渠之水。北城上有粤秀山，山左有楼五层，名曰“镇海。” 登其巅，则百粤形胜，了然在目，真岭海之雄观也。北城之外，有粤王台。洪熙元年，诏天下郡县修理城池，给官钞，不许扰民。其坐视不修，宪臣纠举。于是大修广州城。成化二年，总督左副都御史韩雍谋于镇守太监陈瑄、右副都御史陈濂、左布政使张瑄、按察使夏埙，筑南城、归德二门、月城城各延三十八丈，上俱建层楼，下辟三门，壁垒完固，视旧有加。弘治十六年，三司以东西月城渐颓，请于巡抚都御史潘蕃，命广州知府袁燫、指挥韩雄协同修之。至正德初告成，规制大备。《正德实录》云：城周

围一千七百一十七丈五尺。镇海楼二，角楼四，城楼九座，窝铺七十七，雉堞二千二百七十九。为门七：“曰正南，曰定海，曰正东，曰大北，曰小北，曰正西，曰归德门。” 内之左右，为兵马司者一十有四。其西北至东，皆距壕堑长二千五百五十六丈。壕之西东则各疏水关。嘉靖十三年增筑定海门月城。四十二年甲子，都御史吴桂芳以拓林兵叛，蹂践城外居民，创筑自西南角楼以及五羊驿，环绕至东南角楼新城，以固防御。万历二十七年，于正南门迤东辟门一，颜曰“文明。” 其池大中祥符中，邵晔知广州，始凿壕为池，以通舟楫。庆历中，魏瓘再知广州，环城浚池。熙宁初，王靖成东城，复壕其外。嘉定三年，经略使陈岘重浚之，长一千六百丈，东西置闸，岁久湮塞。开庆元年，经略使谢子强复拓之，广二十丈，深三丈，东西坝头甃以石，复自蒲涧太霞洞导泉水西入于韸，韸水又西入于粤秀山之左，筑堰潴之，深二丈馀，以渰浸州后之平地，南开小窦，溢则泄之于壕。近年，决其堤，纳之于壕，遂田其故地，属之官南壕在城楼下，限以闸门，与潮上下，古西澳也。景德间，经略使高绅所辟，纳城中诸渠水以达于海。淳熙二年，经略使周自强复浚之，岁久复湮。嘉定三年，经略使陈岘重开，自外通舟楫，以达于市，旁翼以石栏，自粤楼至闸门，长一百丈，阔十丈；自闸至海，长七十五丈。绍定三年，经略使方大琮又浚之。宝祐元年，经略使季迪复自擢甲巷开浚，至闸口，又加深焉。清水壕在行春门，穴城而达诸海，古东澳也。长二百有四丈，广十丈。东壕，在郡东。洪武三年，永嘉侯朱亮祖上疏，请建三城为一，因旧浚壕，周一千三百五十六丈五尺，惟北一面枕山未浚。成化三年，提督军务左副都御史韩雍、巡抚右副都御史陈濂议，欲连北山凿通之。太监陈瑄考